Atès l'Acord de la Junta de Govern del Memorial Democràtic, adoptat en sessió de 14 de maig 2020, pel qual s'aproven les bases reguladores del procediment per a la concessió de subvencions en règim de concurrència a projectes d'activitats commemoratives, de recerca i de difusió de la memòria democràtica.
D'acord amb l'article 9 de la Llei 13/2007, del 31 d'octubre, del Memorial Democràtic, i amb l'article 17 del Decret 145/2008, de 15 de juliol, pel qual s'aproven els Estatuts del Memorial Democràtic,
−1 Que es publiqui íntegrament al Diari Oficial de la Generalitat de Catalunya l'Acord de la Junta de Govern de 14 de maig de 2020 pel qual s'aproven les bases reguladores de les subvencions adreçades a projectes d'activitats commemoratives, de recerca i de difusió de la memòria democràtica, que consten a l'annex d'aquesta Resolució.
−2 Contra aquest Acord, que posa fi a la via administrativa, es pot interposar potestativament recurs de reposició davant del mateix òrgan que ha dictat l'acte impugnat, en el termini d'un mes comptador des de l'endemà de rebre la notificació, de conformitat amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, així com l'article 77 de la Llei 26/2010, del 3 d'agost, de règim jurídic i de procediment de les administracions públiques de Catalunya, o bé directament un recurs contenciós administratiu davant dels jutjats contenciosos administratius de Barcelona en el termini de dos mesos des de la seva publicació al DOGC, de conformitat amb els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.
Acord de 14 de maig de 2020, de la Junta de Govern del Memorial Democràtic, pel qual s'aproven les bases reguladores del procediment per a la concessió de les subvencions en règim de concurrència a projectes d'activitats commemoratives, de recerca i de difusió de la memòria democràtica
D'acord amb la Llei 13/2007, del 31 d'octubre, el Memorial Democràtic és l'entitat que té per objecte desplegar les polítiques públiques del Govern de la Generalitat de Catalunya adreçades a l'acció cívica de recuperació, commemoració i foment de la memòria democràtica i, en concret, del coneixement del període de la Segona República, de la Generalitat republicana, de la Guerra Civil, de les víctimes del conflicte per motius ideològics, de consciència, religiosos o socials, de la repressió de la dictadura franquista, de l'exili i la deportació, de l'intent d'eliminar la llengua i la cultura catalanes, dels valors i les accions de l'antifranquisme i de totes les tradicions de la cultura democràtica, amb la finalitat de donar a conèixer d'una manera científica i objectiva el passat recent i estimular la comprensió del temps present.
La lletra g ) de l'article 3 de la Llei 13/2007, del 31 d'octubre, del Memorial Democràtic, estableix que és funció del Memorial Democràtic l'afavoriment de la participació de les entitats i els grups que tenen per objecte la preservació de la memòria democràtica i la reflexió sobre la societat present; i la lletra d ) de l'article 4, modificat per l'article 152 de la Llei d'acompanyament dels pressupostos de la Generalitat de Catalunya per a l'any 2017, estableix que el Memorial Democràtic té la facultat d'atorgar beques, subvencions i premis per al compliment de les finalitats per a les quals ha estat creat.
Vistos els articles 87 i següents del text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre; els preceptes de caràcter bàsic de la Llei 38/2003, de 17 de novembre, general de subvencions i del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions; l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic; i l'Ordre ECO/172/2015, de 3 de juny, sobre formes de justificació de subvencions.
D'acord amb l'article 8 de la Llei 13/2007, del 31 d'octubre, del Memorial Democràtic, i amb els articles 8.1 i 10 del Decret 145/2008, de 15 de juliol, pel qual s'aproven els Estatuts del Memorial Democràtic, la Junta de Govern acorda:
−1 Aprovar les bases reguladores del procediment per a la concessió de les subvencions en règim de concurrència a projectes d'activitats commemoratives, de recerca i de difusió de la memòria democràtica, tramitats pel Memorial Democràtic.
−2 Es deroguen les bases reguladores del procediment per a la concessió de subvencions en règim de concurrència a projectes d'activitats commemoratives, de recerca i de difusió de la memòria democràtica, aprovades per l'Acord de la Junta de Govern del Memorial Democràtic de data 26 d'abril de 2017, i publicades, mitjançant Resolució EXI/1734/2017, de 13 de juliol, al DOGC de 21 de juliol de 2017.
−3 Aquest Acord entra en vigor l'endemà de la seva publicació al Diari Oficial de la Generalitat de Catalunya.
Bases reguladores del procediment per a la concessió de subvencions en règim de concurrència a projectes d'activitats commemoratives, de recerca i de difusió de la memòria democràtica
1.1 L'objecte d'aquesta línia de subvencions en règim de concurrència competitiva és donar suport a activitats culturals, commemoratives, pedagògiques, de recerca i de difusió de la memòria democràtica, relacionades amb la temàtica pròpia de la institució (la Segona República, la Guerra Civil, l'exili, la deportació, la repressió, la resistència i la construcció de la societat democràtica) vinculades a Catalunya.
Actuacions de difusió i formació: inclourà l'organització de congressos, seminaris, exposicions, productes audiovisuals de no-ficció, edició de publicacions i projectes educatius i/o pedagògics.
1.2 Estan excloses d'aquestes subvencions les actuacions consistents en la realització d'obres, o en la dotació o manteniment d'equipaments i d'infraestructures per a la restitució, conservació, dignificació, restauració, senyalització i interpretació del patrimoni memorial.
−2 Persones o entitats beneficiàries
2.1 Poden optar a les subvencions les persones físiques o jurídiques, públiques o privades domiciliades a Catalunya, l'objecte de les quals tingui relació directa amb les finalitats que són objecte de subvenció en aquestes bases o bé amb activitat prèvia constatable mitjançant la memòria o recull d'activitats dels darrers dos anys en els àmbits de recuperació i foment de la memòria democràtica.
Als efectes d'aquestes bases, tenen la consideració d'entitat jurídica privada: les societats anònimes, les societats de responsabilitat limitada, les cooperatives, les associacions, les fundacions i altre entitats de caràcter privat amb o sense finalitats de lucre.
2.2 No poden ser beneficiàries d'aquestes subvencions:
a) Els partits polítics i les fundacions i associacions vinculades als partits polítics en els òrgans de direcció de les quals aquests tinguin una posició majoritària, així com les societats mercantils amb capital social íntegrament o majoritàriament d'alguna de les entitats esmentades.
Als efectes d'aquestes bases s'entén per empresa en crisi l'empresa en què concorre alguna de les circumstàncies que estableix l'article 2.18 del Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajuts compatibles amb el mercat interior en aplicació dels articles 107 i 108 del Tractat (DOUE L187, de 26.6.2014).
c) Les empreses que estiguin subjectes a una ordre de recuperació pendent a conseqüència d'una decisió prèvia de la Comissió Europea que hagi declarat un ajut il·legal i incompatible amb el mercat interior.
El termini per a la presentació de sol·licituds de subvencions i de justificació s'estableixen en la resolució de la convocatòria corresponent.
El període d'execució de l'acció objecte de la subvenció és el comprès entre l'1 de gener fins al 31 d'octubre de l'any en què es publiqui la convocatòria de subvencions que es regulen en aquestes bases.
c) Les entitats amb un nombre de 50 treballadors o més han de complir l'obligació que estableix l'article 42 del text refós de la Llei general de drets de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, de donar ocupació almenys a un 2 % de treballadors amb discapacitats sobre el nombre total de les de l'entitat, o de l'aplicació de les mesures alternatives de caràcter excepcional que regulen el Reial decret 364/2005, de 8 d'abril, i el Decret 86/2015, de 2 de juny.
i) Adherir-se als principis ètics i regles de conducta que s'estableixen a l'annex de l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre.
l) En el cas de les fundacions, haver complert el deure de presentar els comptes anuals al Protectorat de la Generalitat de Catalunya, d'acord amb l'article 336-3 del llibre tercer del Codi Civil de Catalunya, aprovat per la Llei 4/2008, de 24 d'abril.
m) En el cas de les persones físiques, estar donat d'alta en el cens de l'impost sobre activitats econòmiques en aquells supòsits en què sigui obligatori
n) En el cas de les empreses, fer la declaració corresponent en relació a la base 2.2. b) i 2.2. c).
o) En relació als projectes de recerca que utilitzin fons documentals caldrà seguir la Norma de Descripció Arxivística de Catalunya (NODAC).
La descripció es realitzarà en un document Excel (.XLS) o en format CSV.
Es pot trobar aquesta normativa a:
catalunya/arxius/nodacpublicada.pdf.
−5 Inclusió de projectes al Banc Audiovisual de Testimonis
5.1 Amb relació als projectes de recerca mitjançant entrevistes (base 1.1.c ), en cas que així ho sol·licitin les entitats beneficiaries, el resultat de la recerca es podrà incorporar en la catalogació i la difusió que es fa des del Memorial Democràtic a través del Banc Audiovisual de Testimonis.
En aquest cas, caldrà fer una declaració que incorpori el següent:
a) Manifestar la voluntat de l'entitat beneficiària d'incorporar el resultat del projecte al Banc Audiovisual de Testimonis.
b) Comprometre's a complir els requisits tècnics establerts al Protocol per a projectes de recerca mitjançant entrevistes per incloure al Banc Audiovisual de Testimonis, que figura com a l'annex I d'aquestes bases.
c) Cedir els drets d'explotació sobre l'obra resultant del projecte subvencionat, especialment els de reproducció, distribució, comunicació pública i transformació, mitjançant una declaració de cessió de drets no exclusiva, segons el model establert a l'annex I d'aquestes bases reguladores.
6.1 La dotació màxima de cada un dels àmbits de les subvencions, el percentatge màxim subvencionable i l'import màxim de cada una de les subvencions, s'establiran a la convocatòria corresponent.
L'import de la subvenció és un percentatge o fracció del cost total de l'actuació objecte de la subvenció, d'acord amb la disponibilitat pressupostària.
6.2 La convocatòria corresponent podrà establir el nombre màxim de projectes que pot presentar cadascun dels sol·licitants.
6.3 Dins el termini que estableixi l'òrgan concedent, el beneficiari ha de presentar sempre la relació classificada de la totalitat de la despesa de l'activitat o inversió que faci referència a l'acció que s'ha subvencionat mitjançant la resolució de concessió, encara que la quantitat subvencionada sigui inferior i es tracti d'un percentatge sobre l'activitat o inversió.
La despesa mínima, realitzada i justificada, de l'activitat objecte de la subvenció exigible per poder considerar complert l'objecte i la finalitat de la subvenció és del 70 % del cost de l'activitat que es faci constar a la resolució definitiva d'atorgament.
6.4 Si la desviació pressupostària entre el cost inicialment pressupostat i el cost final justificat de l'activitat objecte de l'ajut no excedeix el 20 % no comporta la reducció de la quantia de l'ajut.
6.5 Si la desviació pressupostària entre el cost inicialment pressupostat i el cost final justificat de l'activitat objecte de l'ajut és superior al 20 % i inferior o igual al 30 %, s'ha de reduir la quantia de l'ajut en la mateixa proporció a la desviació pressupostària.
6.6 Si la desviació pressupostària entre el cost inicialment pressupostat i el cost final justificat de l'activitat objecte de la subvenció excedeix el 30 %, es revocarà l'ajut atorgat.
6.7 El que s'ha esmentat a les bases 6.4 i 6.5 només es pot aplicar si s'ha acomplert l'objecte i la finalitat de l'ajut.
6.8 Per determinar la quantia a atorgar als sol·licitants proposats per obtenir la subvenció es tindrà en compte la puntuació obtinguda pel projecte d'activitat presentat segons els criteris de valoració establerts a la base 11.
6.9 La quantia individual de la subvenció es determina depenent de les disponibilitats pressupostàries i de la puntuació total que obtinguin els projectes concurrents a la convocatòria, d'acord amb els criteris establerts a la base 11 i conforme a les normes següents:
a) S'assigna a cada projecte objecte de valoració una puntuació total que resulta de sumar la puntuació obtinguda en cadascun dels criteris de valoració que estableix la base 11.
b) Les subvencions s'atorguen per ordre descendent de puntuació dels projectes fins a esgotar la dotació pressupostària convocada.
6.10 En cap cas l'import de les subvencions concedides no pot ser una quantia que, aïlladament o en concurrència amb subvencions d'altres entitats, ajuts, ingressos o recursos, superi el cost de l'activitat que ha de desenvolupar el beneficiari.
6.11 Les subvencions que es concedeixin d'acord amb aquestes bases són compatibles amb subvencions o ajuts complementaris públics i privats.
7.1 Es considera despesa subvencionable la que de manera inequívoca respongui a la naturalesa de l'activitat objecte de la subvenció, resulti estrictament necessària, i s'efectuï en el termini d'execució que preveu la base 3.
En cap cas el cost dels béns o serveis adquirits per a la realització de l'activitat objecte de la subvenció no pot superar el seu valor de mercat.
Els ens locals i la resta d'entitats del sector públic han de sotmetre's, en la mesura que escaigui segons la seva naturalesa, la normativa de contractació de l'administració pública per a l'adquisició o contractació d'aquests béns o serveis.
7.2 Són subvencionables les despeses de personal laboral directe fins a un màxim del 40 % del cost total del projecte.
7.3 L'IVA es considera despesa subvencionable en la part que la persona beneficiària no pugui recuperar o compensar.
7.4 Si en la data de la justificació no es disposa del model de resum anual de retencions i ingressos a compte (model 190), s'ha de completar la informació dels models trimestrals mitjançant una relació on consti el nom i cognoms, el NIF i l'import de les retencions de cadascun dels treballadors imputats a l'activitat subvencionada.
7.5 Són subvencionables les cotitzacions a la Seguretat Social.
7.6 La persona beneficiària pot concertar amb terceres persones l'execució de l'activitat objecte de l'ajut fins a un límit màxim del 50 % del seu import, sumant els preus de tots els subcontractes.
En cap cas no es poden subcontractar activitats que augmentant el cost de l'activitat objecte de l'ajut no aportin valor afegit al seu contingut.
A més del que estableix l'article 29 de la Llei 38/2003, de 17 de novembre, general de subvencions, en la subcontractació de les actuacions objecte de l'ajut cal tenir en compte que:
a) La mateixa entitat no pot tenir la condició de beneficiària i de subcontractada en actuacions de la mateixa convocatòria.
b) El contingut de la prestació que se subcontracta ha d'estar perfectament identificat en relació amb el projecte d'activitat.
c) El beneficiari ha de facilitar informació sobre l'adequació dels preus al mercat en els casos que li sigui requerida.
7.7 En el cas de l'àmbit 2 (només per a projectes audiovisuals de no-ficció, edició de publicacions i projectes educatius i/o pedagògics) i l'àmbit 3, quan el beneficiari de l'ajut sigui una persona física que també realitzi tasques en relació amb el projecte, s'admet imputar com a subvencionable una remuneració de fins al 50 % del cost total del projecte, en concepte de treballs relacionats amb el projecte o activitat subvencionada.
L'acreditació es fa a través d'una declaració justificativa de la imputació d'aquestes despeses i no requereix la presentació de justificants de despesa.
7.8 Així mateix, son subvencionables les despeses indirectes en un percentatge màxim del 15 % del pressupost subvencionable.
Això s'acredita a través d'una declaració justificativa de la imputació d'aquestes despeses, però no requereix la presentació de justificants de despesa.
Als efectes d'aquestes bases, s'entenen per despeses indirectes o generals aquelles despeses comunes als diferents serveis o activitats que fa el beneficiari, com ara despeses de personal no vinculat directament al projecte, despeses de lloguer, material d'oficina, aigua, llum, calefacció, neteja, manteniment i altres despeses de característiques similars.
7.9 En tot cas, als efectes de la justificació de les subvencions regulades en aquestes bases, es considera despesa realitzada (directa o indirecta) únicament la que hagi estat efectivament pagada abans que finalitzi el període de justificació establert a la convocatòria corresponent.
En conseqüència, no s'admetrà com a despesa justificada aquella que hagi estat pagada després que hagi finalitzat el període de justificació esmentat.
7.10 No tenen la consideració de despeses subvencionables i, per tant, no poden formar part del pressupost de l'acció subvencionada:
- L'adquisició de béns per al funcionament ordinari de les entitats.
- Les despeses d'amortització de béns inventariables.
- La construcció i adquisició de béns immobles, o obres de conservació o millora d'aquests béns.
- L'adquisició de maquinària, utillatge, mobiliari i equipaments, incloent-hi equips informàtics, així com els treballs d'instal·lació i muntatge que requereixin.
- Les atencions protocol·làries i de naturalesa similar, com ara obsequis o àpats.
8.1 En el cas dels ens locals, l'òrgan competent de l'ens local ha d'aprovar les sol·licituds, que s'han de formalitzar i trametre pel secretari/ària o el càrrec equivalent de l'ens local, a través dels mitjans telemàtics de l'extranet de les administracions catalanes, a l'adreça http://www.eacat.cat.
8.2 El formulari de sol·licitud i les instruccions per emplenar-lo i per trametre'l per mitjans telemàtics estarà a disposició dels ens sol·licitants a l'extranet abans esmentada i també a tràmits gencat ( http://tramits.gencat.cat ), accessible des de la Seu electrònica ( https://web.gencat.cat/ca/seu-electronica ).
Les sol·licituds i altres documents associats al procediment de concessió de les subvencions s'han de formalitzar exclusivament per via electrònica utilitzant el portal de tràmits de la Generalitat de Catalunya ( http://tramits.gencat.cat ), accessible des de la Seu electrònica ( https://web.gencat.cat/ca/seu-electronica ) i al web del Memorial Democràtic [URL] o a través dels mitjans telemàtics de l'extranet de les administracions catalanes, a l'adreça http://www.eacat.cat.
8.3 En el supòsit d'interrupció per circumstàncies accidentals del funcionament de l'EACAT o de la Seu, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-hi els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis.
No obstant això, quan no sigui tècnicament possible que la persona usuària visualitzi aquest missatge, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest tràmit es podrà dur a terme durant els tres dies hàbils consecutius.
8.4 La signatura i presentació del formulari de sol·licitud comporta:
- La plena acceptació d'aquestes bases porta implícita l'autorització a l'òrgan gestor per verificar totes les dades que s'hi contenen.
- L'autorització expressa al Memorial Democràtic, per tal que pugui fer les comprovacions en relació amb les dades tributàries amb l'Estat, amb la Generalitat de Catalunya i amb la Seguretat Social del sol·licitant.
La inexactitud, la falsedat o l'omissió de caràcter essencial en qualsevol dada o document que acompanyi la sol·licitud de subvenció deixen sense efecte aquest tràmit, des del moment en què es coneguin i, en conseqüència, comporten la inadmissió de la sol·licitud amb l'audiència prèvia de la persona interessada, sens perjudici que puguin ser causa de revocació de la subvenció, si es coneixen amb posterioritat a la concessió.
8.5 L'òrgan competent per a la tramitació i la gestió de les sol·licituds pot demanar la informació complementària que consideri necessària per acreditar les dades que figuren a les sol·licituds.
−9 Identificació, autenticació i signatura electrònica
La identificació i la signatura electrònica de les persones beneficiàries es faran a través dels sistemes d'identificació i signatura electrònica admesos per la Seu electrònica ( https://web.gencat.cat/ca/seu-electronica ) d'acord amb els criteris establerts a l'Ordre GRI/233/2015, de 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
En tot cas, les persones que presentin les sol·licituds es podran identificar i signar electrònicament, mitjançant mecanismes d'identificació i signatura de nivell mitjà o superior o aquell nivell que s'estableixi a la corresponent convocatòria.
−10 Documentació que cal presentar amb la sol·licitud
10.1 Amb la sol·licitud s'ha d'adjuntar la documentació que es detalla a continuació, la qual permetrà als membres de la Comissió de Valoració estudiar els projectes segons els criteris de valoració establerts a la base 11:
a) Memòria explicativa i detallada del projecte, segons el model disponible a http://tramits.gencat.cat per al qual se sol·licita la subvenció, on s'especifiqui les dates d'inici i de finalització previstes i el lloc de realització del projecte.
b) En el cas dels projectes de l'àmbit 3, han d'incloure el currículum de l'autor/a de la recerca.
c) Un pressupost complet i detallat de despeses i d'ingressos segons el model disponible a http://tramits.gencat.cat amb indicació del pressupost total del projecte, la quantia de la subvenció que se sol·licita, d'acord amb les limitacions que s'establiran a la convocatòria corresponent, i el detall de les fonts de finançament previstes.
10.2 L'imprès de sol·licitud inclourà declaracions i memòries sobre els aspectes que es detallen a continuació que els sol·licitants ratifiquen mitjançant la signatura de la sol·licitud:
- Declaració responsable d'estar al corrent de les obligacions tributàries amb l'Agència Estatal d'Administració Tributària i amb l'Agència Tributària de Catalunya, així com de les obligacions amb la Tresoreria General de la Seguretat Social.
- Declaració responsable conforme es compleix la normativa vigent sobre propietat intel·lectual, en el supòsit que l'actuació objecte de subvenció es realitzi utilitzant qualsevol element susceptible de generar drets d'autor.
- En cas que tinguin una plantilla de 50 o més treballadors, declaració responsable de complir amb la quota legal de reserva de llocs de treball en la plantilla de l'empresa prevista a l'article 42.1 del text refós de la Llei general de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o amb les mesures alternatives de caràcter excepcional previstes pel Reial decret 364/2005, de 8 d'abril, i pel Decret 86/2015, de 2 de juny.
- En cas que tingui una plantilla igual o superior a 25 treballadors, memòria que indiqui els mitjans per prevenir i detectar casos d'assetjament sexual i d'assetjament per raó de sexe, i per intervenir-hi als seus centres de treball, d'acord amb els agents socials, de conformitat amb la Llei 5/2008, de 24 d'abril, del dret de les dones a erradicar la violència masclista.
- Declaració sobre el compliment de la normativa en matèria de política lingüística.
- Declaració responsable sobre l'adhesió als principis ètics i regles de conducta que s'estableixen a l'annex de l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre.
- Declaració responsable de compliment del que estableix la Llei 17/2015, de 21 de juliol, d'igualtat efectiva de dones i homes.
- Declaració sobre si s'han demanat o s'han obtingut altres ajuts o subvencions públics o privats per la mateixa activitat, fent constar la relació detallada amb l'entitat concedent i la quantitat sol·licitada i/o obtinguda.
- En el cas de fundacions, declaració responsable que acrediti el compliment del deure de presentació dels comptes anuals davant el Protectorat, d'acord amb l'article 336-3 del Codi civil de Catalunya.
- En el cas d'entitats sense ànim de lucre, la declaració responsable d'estar inscrites en el registre corresponent.
- En el cas de les persones físiques, la declaració d'estar donat d'alta en el cens de l'impost sobre activitats econòmiques en aquells supòsits en què sigui obligatori.
- Els ens amb personalitat jurídica pública també hauran de presentar les declaracions responsables següents:
a) Declaració responsable conforme l'òrgan competent ha aprovat sol·licitar la subvenció.
b) Declaració responsable segons la qual s'ha emès un certificat de l'òrgan competent on consta l'aprovació de la realització de l'activitat objecte de l'ajut, així com un certificat de la Intervenció o òrgan de control econòmic equivalent en què consta que hi ha crèdit adequat i suficient per fer l'activitat.
11.1 La Comissió de Valoració ha de valorar els projectes presentats d'acord amb els criteris següents i sobre un màxim total de 100 punts, repartits de la manera següent:
a) Qualitat del projecte presentat (fins a 45 punts).
a.1 La coherència, concreció, claredat i detall del projecte (fins a 25 punts).
a.2 L'adequació del projecte al públic destinatari, objectius i resultats esperats (fins a 10 punts).
a.3 El caràcter innovador del projecte (fins a 10 punts).
b) Coherència tècnica i econòmica del projecte (fins a 15 punts).
Amb aquest criteri es valora la claredat, detall i pertinença del cost de l'activitat, el grau d'adequació del pressupost a les necessitats del projecte, així com la diversitat de fonts de finançament addicionals.
c) Historial del sol·licitant (fins a 15 punts).
Amb aquest criteri es valora la trajectòria del sol·licitant en relació amb activitats culturals, commemoratives, pedagògiques, de recerca i de difusió de la memòria democràtica.
d) Enfocament de gènere (fins a 5 punts).
Amb aquest criteri es valora la recuperació i la divulgació del paper de les dones en l'àmbit de la memòria democràtica.
Amb aquest criteri es valora la recuperació i la divulgació del paper de les persones lesbianes, gais, bisexuals, transgènere i intersexuals en l'àmbit de la memòria democràtica.
f) Pla de comunicació (fins a 10 punts).
Amb aquest criteri es valora el pla previst de difusió de l'activitat.
g) Contribució de l'activitat a la cohesió territorial (fins a 5 punts).
Amb aquest criteri es valoren el grau de descentralització i d'incidència del projecte arreu del territori i la rellevància del projecte en l'entorn socioeconòmic.
En cas d'empat, la Comissió de Valoració ha de donar preferència al projecte que tingui una puntuació més alta en el criteri 11.1. a ) i, si l'empat persistís, en el criteri 11.1. b ).
Les subvencions s'atorgaran en ordre descendent de puntuació fins a exhaurir l'import total de la dotació de cada un dels àmbits de la convocatòria.
12.1 El procediment de concessió de les subvencions s'ha de fer en règim de concurrència competitiva.
12.2 L'òrgan competent per a l'ordenació i la instrucció del procediment de concessió de les subvencions a què es refereixen aquestes bases és l'òrgan que estableixi la convocatòria corresponent.
12.3 Una comissió tècnica (Comissió de Valoració) ha d'avaluar les sol·licituds presentades i emetre l'informe corresponent, a partir del qual l'òrgan instructor ha d'elaborar la proposta de resolució provisional.
L'avaluació de la Comissió de Valoració s'ha de dur a terme mitjançant l'aplicació dels criteris de valoració definits a la base 11 als diferents projectes.
12.4 Els membres de la Comissió de Valoració són nomenats per la persona titular de la direcció del Memorial Democràtic.
La Comissió de Valoració està integrada per:
La persona que ocupa càrrec de titular de l'àrea responsable de gestionar la convocatòria, que actua com a president/a de la Comissió, amb veu i vot.
Dos membres del personal tècnic del Memorial Democràtic, amb veu i vot.
Un jurista membre del personal tècnic de la direcció general competent en matèria de memòria democràtica, amb veu i amb vot.
Un membre del personal tècnic del Memorial Democràtic, que actua com a secretari/ària de la Comissió, amb veu però sense vot.
Es vetllarà per garantir la paritat de gènere a la Comissió de Valoració.
La composició dels membres de la Comissió de Valoració es publicarà al web del Memorial Democràtic ( http://memoria.gencat.cat ).
12.5 La Comissió pot comptar amb assessorament extern contractat amb la finalitat de valorar els projectes.
El personal que realitzi aquest assessorament no pot estar vinculat, de manera directa o indirecta, amb cap dels projectes que s'hagin presentat a la convocatòria.
−13 Proposta de resolució provisional, acceptació de la subvenció i presentació de documentació addicional
13.1 L'òrgan instructor ha de formular la proposta de resolució provisional de concessió de les subvencions, que s'ha de fonamentar, ordinàriament, en els informes de la Comissió de Valoració.
Quan l'òrgan instructor no segueixi els informes esmentats per a l'elaboració de la seva proposta de resolució provisional, ha de motivar-ne la discrepància.
13.2 La proposta de resolució provisional de concessió de les subvencions es notifica als sol·licitants mitjançant la seva publicació al tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.htm ).
13.3 La proposta de resolució provisional de concessió de les subvencions ha de contenir la llista de sol·licitants proposats per ser-ne beneficiaris, així com els que formen part de la llista de reserva, degudament prioritzada en funció de la puntuació obtinguda i sempre que hagin assolit la puntuació mínima exigida.
En el supòsit que alguna de les entitats o ens locals proposats per ser beneficiaris de la subvenció no l'accepti o desisteixi de la sol·licitud, es pot atorgar la subvenció als sol·licitants de la llista de reserva per ordre de puntuació, sempre que resti crèdit suficient per atendre les corresponents sol·licituds de la llista de reserva, amb l'aportació prèvia de la documentació a què es refereix a la base 13.5 i 13.6 i, si s'escau, de l'acceptació de la subvenció.
13.4 Els sol·licitants proposats com a beneficiaris de les subvencions han de presentar la documentació que els sigui requerida d'acord amb la base 13.5 i 13.6, dins el termini de 10 dies hàbils a comptar de l'endemà de la publicació de la proposta de resolució provisional de concessió.
La proposta de resolució provisional de concessió ha de contenir el requeriment de la documentació esmentada.
També han de presentar en aquest termini el document d'acceptació de la subvenció, segons model normalitzat.
Dins del mateix termini, els sol·licitants poden presentar al·legacions, que s'han de tenir en compte en el moment d'emetre resolució.
Dins del termini de 10 dies hàbils esmentat, les persones proposades com a beneficiàries també poden desistir de l'ajut o presentar la reformulació del projecte i del pressupost per adaptar-los a l'ajut proposat si el seu import és inferior al sol·licitat o màxim atorgable.
La reformulació ha de respectar l'objecte, les condicions i la finalitat de l'ajut així com els criteris de valoració establerts en relació amb el projecte, i en cap cas no pot comportar una modificació substancial del projecte.
Així mateix la reducció del pressupost no pot ser superior a la diferència entre l'import sol·licitat dins del màxim assolible i l'import de l'ajut proposat i s'han de continuar complint els límits de quantia de l'ajut que estableix la base 6.
L'ajut s'atorga sobre el pressupost acceptat i la justificació ha de ser respecte d'aquest pressupost.
En el supòsit d'haver presentat una reformulació del projecte i del pressupost, l'atorgament de l'ajut comporta l'acceptació de la reformulació.
L'òrgan instructor pot denegar la reformulació i, en tal cas, ho notificarà individualment a la persona sol·licitant.
En cas de denegació, la persona sol·licitant pot optar per mantenir el projecte i el pressupost inicials comunicant-ho expressament en el termini de 10 dies hàbils a comptar de l'endemà de la notificació de la denegació de la reformulació.
En cas de no fer-ho, s'ha de considerar que desisteix de la seva sol·licitud.
13.5 La documentació que cal aportar en el termini de 10 dies previst a l'apartat anterior és la següent:
a) Còpia de la documentació acreditativa de la representació amb què s'actua, si no s'ha inscrit en un registre públic o en el Registre electrònic general de la representació.
b) En el cas d'entitats jurídiques privades que estiguin exemptes d'IVA o subjectes a la regla de prorrata, perquè fan activitats exemptes i activitats subjectes a l'impost, certificat de l'Agència Tributària o documentació que acrediti aquesta situació.
c) Imprès de sol·licitud de transferència bancària del Memorial Democràtic, signat i segellat per l'entitat bancària.
No cal aportar els documents indicats en les lletres anteriors en el cas que la persona sol·licitant els hagi presentat anteriorment al Memorial Democràtic o a qualsevol òrgan de l'Administració de la Generalitat, sempre que no hagin transcorregut més de cinc anys des de la presentació i no hagin experimentat cap modificació.
En el supòsit que s'hagin presentat, cal indicar clarament la data i l'òrgan o dependència en què van ser presentats i el procediment a què feien referència.
Si l'òrgan instructor, per causes alienes a la seva actuació, no pot aconseguir els documents, ha de requerir a la persona proposada com a beneficiària que els aporti en el termini de 10 dies hàbils.
Aquest requeriment es notifica individualment a les persones esmentades.
13.6 L'òrgan instructor ha de comprovar d'ofici les dades i el compliment dels requisits següents:
d) En el cas de fundacions, que hagin complert el deure de presentació dels comptes anuals davant el Protectorat.
3) En el cas de fundacions i associacions, que hagin adaptat els seus estatuts d'acord amb el règim transitori previst per la Llei 4/2008, de 24 d'abril, del llibre tercer del Codi civil de Catalunya.
En el cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir a la persona proposada com a beneficiària que aporti la documentació escaient en els termes que estableix la base 13.4.
Aquest requeriment es notificarà individualment a les persones sol·licitants.
13.7 L'òrgan instructor pot demanar als sol·licitants que aportin la documentació complementària que consideri necessària per acreditar les dades que figuren a la sol·licitud.
13.8 En tot cas, l'import de la subvenció podrà ser reduït totalment o parcial, abans que no es dicti la resolució que posi fi a al procediment de concessió, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
14.1 L'incompliment dels requisits no esmenables o del termini de presentació de sol·licituds que estableixen aquestes bases comporta la inadmissió de la sol·licitud.
a) La manca de presentació de qualsevol dels documents que estableix la base 10 o la manca d'esmena dels requisits esmenables, dins el termini de 10 dies hàbils i amb el requeriment previ.
b) La manca de presentació de la documentació que sigui requerida, en els termes que estableix la base 13.4, o la manca de presentació del document d'acceptació.
14.3 Amb anterioritat a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i ho ha de notificar mitjançant la seva publicació al tauler electrònic de l'Administració de la Generalitat de Catalunya [URL].
14.4 En la publicació de la resolució que acordi la inadmissió o declari el desistiment de la sol·licitud hi ha de constar que aquesta no exhaureix la via administrativa i que es pot interposar recurs d'alçada davant la persona titular de la presidència de la Junta de Govern del Memorial Democràtic en el termini d'un mes a comptar de la publicació o notificació.
14.5 Sens perjudici del desistiment regulat en la base 13.4, qualsevol persona sol·licitant pot desistir per escrit de la seva sol·licitud d'ajut, abans de la concessió, i l'òrgan instructor l'ha d'acceptar.
−15 Proposta de resolució definitiva i resolució
15.1 L'òrgan instructor formularà la proposta de resolució definitiva de concessió de subvencions, un cop vistos la proposta de resolució provisional, la documentació addicionals presentada pels proposats beneficiaris, les seves acceptacions i les comprovacions d'ofici efectuades, i l'elevarà a l'òrgan competent per a dictar resolució que posi fi a la convocatòria.
15.2 Correspon a la persona titular de la presidència del Memorial Democràtic la competència per a dictar la resolució de la convocatòria.
15.3 La resolució de la convocatòria s'ha de dictar i notificar en el termini màxim de sis mesos a comptar de l'endemà de la data de publicació de la convocatòria.
D'acord amb el que estableix l'article 54.2. e ) de la Llei 26/2010, del 3 d'agost, un cop transcorregut aquest termini de sis mesos sense que s'hagi dictat i notificat resolució expressa, les sol·licituds s'han d'entendre desestimades.
15.4 L'òrgan concedent ha de notificar la resolució de la convocatòria als beneficiaris amb els mateixos mitjans i amb els mateixos efectes i condicions que estableix la base 14.3 per a la notificació de les resolucions d'inadmissió i desistiment.
En la publicació de la resolució hi ha de constar que aquesta posa fi a la via administrativa i que es pot interposar potestativament recurs de reposició davant la persona titular de la presidència del Memorial Democràtic, en el termini d'un mes comptador des de l'endemà de la seva notificació, de conformitat amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, així com l'article 77 de la Llei 26/2010, del 3 d'agost, de règim jurídic i de procediment de les administracions públiques de Catalunya, o bé directament un recurs contenciós administratiu davant els jutjats contenciosos administratius de Barcelona en el termini de dos mesos des de la seva publicació al tauler electrònic de l'Administració de la Generalitat de Catalunya, de conformitat amb els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.
Es dona publicitat de les subvencions concedides a través del tauler electrònic i del portal de la Transparència, d'acord amb el que estableix la Llei 19/2014, del 29 de desembre, de transparència, accés a la informació pública i bon govern, i el text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
17.1 Amb la finalitat de garantir la qualitat dels projectes, el pagament de la subvenció s'ordenarà de la manera següent:
a) El 80 % de l'import de la subvenció atorgada es tramita en concepte de bestreta, per a la qual no s'exigeixen garanties, a partir de la notificació de la concessió.
b) El pagament del 20 % restant es tramita un cop l'activitat objecte de l'ajut ha estat degudament justificada i s'ha acomplert la finalitat que en va motivar la concessió.
17.2 Prèviament al reconeixement de l'obligació de cadascun dels pagaments, l'òrgan instructor ha de comprovar d'ofici si la persona o entitat beneficiària està al corrent de les seves obligacions amb la Seguretat Social i de les seves obligacions tributàries amb l'Administració de l'Estat i amb l'Administració de la Generalitat.
L'existència de deutes pendents amb les administracions tributàries o amb la Seguretat Social, serà causa de revocació de la subvenció.
17.3 La subvenció es paga mitjançant transferència bancària al compte corrent indicat pel sol·licitant.
En el cas que es produeixi alguna renúncia, l'òrgan competent per resoldre la convocatòria pot adjudicar la subvenció a la sol·licitud amb més puntuació d'entre les no concedides inicialment, sempre que superin la qualificació de 60 punts prevista a la base 11.
Les acceptacions de les renúncies i les substitucions s'han de notificar individualment als ens locals i a les entitats interessades, d'acord amb els articles 21, 40 i 41 de la Llei 39/2015, d'1 d'octubre, del procediment administratiu comú de les administracions públiques.
−19 Termini i forma de justificació
19.1 Els beneficiaris han de presentar a l'òrgan instructor, en el termini que s'estableixi en la convocatòria corresponent, un compte justificatiu simplificat d'acord amb el model normalitzat que, per al cas dels ens locals, s'estableix a l'EACAT ( http://www.eacat.cat ), i per a la resta d'entitats sol·licitants a tràmits gencat ( http://tramits.gencat.cat ).També es pot accedir al formulari de justificació normalitzat des del web del Memorial Democràtic ( http://memoria.gencat.cat ).
19.2 El compte justificatiu simplificat té caràcter de declaració responsable i ha de contenir la documentació següent:
19.2.1 Una memòria detallada en format propi que expliqui el compliment de la finalitat del projecte subvencionat, amb indicació de les activitats realitzades i els resultats obtinguts.
19.2.2 Una relació classificada de les despeses de la totalitat de l'activitat subvencionada, mitjançant el formulari, amb indicació del creditor i del número d'identificació fiscal, el número de factura o document de valor probatori equivalent en el tràfic mercantil, la data d'emissió, l'import i la data de pagament o venciment i la referència a l'ens finançador de la despesa.
19.2.3 En el cas dels ens locals, un certificat de la Intervenció.
19.2.4 Una liquidació, segons el model de Memorial Democràtic (disponible a http://tramits.gencat.cat ) completa i detallada de les despeses i ingressos finalment executats amb indicació de l'import i la procedència.
19.2.5 Declaració justificativa, si escau, que les despeses indirectes són imputables a l'activitat d'acord amb la base 7.2, indicant el criteri d'imputació d'aquestes despeses en relació amb el projecte subvencionat, amb l'excepció dels ens locals, que es regeixin per la base 19.2.3.
19.2.6 Els pressupostos que ha d'haver sol·licitat el beneficiari i la memòria sobre l'elecció, si escau, d'acord amb el que estableix la base 20. h ), amb l'excepció dels ens locals que es regeixin per la base 19.2.3.
19.2.7 Una mostra dels elements informatius, divulgadors i publicitaris relacionats amb el projecte subvencionat.
19.2.8 El producte resultant del projecte subvencionat.
a) En cas de projectes audiovisuals de no-ficció: còpia en format digital en un llapis USB del resultat del producte audiovisual.
d) En cas de projectes destinats a la catalogació, inventari i digitalització de fons: còpia en format digital o enllaç al web on es trobi del treball resultant.
19.2.9 Per justificar la feina realitzada pel beneficiari mateix segons la base 7.8, cal adjuntar una declaració justificativa, signada pel beneficiari, que identifiqui les feines detallades i desglossades que s'han fet en el marc de la subvenció, d'acord amb el pressupost presentat en la sol·licitud de subvenció i sense que els imports puguin excedir dels preus de mercat o, si escau, de les tarifes oficials.
19.2.10 L'òrgan gestor, per tal d'obtenir una evidència raonable sobre l'adequada aplicació de la subvenció, ha de comprovar l'aplicació correcta de l'ajut, sol·licitant a cada entitat beneficiària determinats justificants de despesa mitjançant la tècnica del mostreig combinat, que han de representar com a mínim el 25 % del cost total de l'acció.
Si en el termini per a la presentació del compte justificatiu simplificat no es disposa de la documentació acreditativa del pagament, aquesta es pot presentar en el termini addicional de tres mesos posteriors al darrer pagament de l'ajut.
El requeriment dels justificants seleccionats per mostreig s'ha de notificar de manera individual a les entitats beneficiàries, que els han de presentar en el termini de 10 dies hàbils.
19.2.11 Es poden justificar els salaris de les persones vinculades directament al desenvolupament de l'acció subvencionada fins al màxim establert a les bases 7.2, 7.3 i 7.4.
En el cas de requeriment de l'òrgan gestor, aquesta justificació es fa mitjançant la presentació de les nòmines imputades a l'acció subvencionada i del corresponent comprovant de pagament.
En el cas que s'imputi el salari brut com a despesa subvencionable cal aportar, a més, els models RLC (relació de liquidació de cotitzacions) i RNT (relació nominal de treballadors) de la Seguretat Social, el model d'IRPF 111 i el 190, amb els comprovants de pagament corresponents.
19.2.12 Amb relació als projectes de recerca mitjançant entrevistes i, en el cas de voler integrar el resultat de la recerca al Banc Audiovisual de Testimonis, la declaració de cessió de drets de propietat intel·lectual al Memorial Democràtic de la Generalitat de Catalunya, així com els corresponents documents de consentiment d'ús de la imatge de les persones entrevistades (segons el model de l'annex I d'aquestes bases).
19.2.13 Amb relació als projectes audiovisuals de no-ficció, la declaració de cessió dels drets d'imatges o fragments del projecte en les activitats del Memorial Democràtic amb finalitats promocionals i/o pedagògiques (segons el model de l'annex II d'aquestes bases).
19.3 Quan l'òrgan instructor apreciï l'existència de defectes esmenables en la justificació presentada, ho ha de posar en coneixement de la persona beneficiària a través de notificació individual i li ha de concedir un termini de 10 dies hàbils per corregir-los o esmenar-los.
19.4 Quan les circumstàncies així ho aconsellin i estiguin degudament motivades, l'òrgan concedent podrà autoritzar, a instància de l'entitat beneficiària, l'ampliació del termini de justificació de la subvenció.
Tant la petició dels interessats com la decisió sobre l'ampliació s'haurà de produir, en tot cas, abans de la finalització del termini màxim de justificació.
En qualsevol cas, l'ampliació del termini de la justificació no pot excedir la meitat d'aquest, no pot perjudicar drets de tercers i, en cap cas, no podrà ser superior al 30 de novembre.
L'ampliació del termini de justificació no comporta l'ampliació del període d'execució de l'acció objecte de la subvenció establert a la base 3.
19.5 Si la persona o entitat beneficiària no presenta la justificació dins el termini establert a la convocatòria o, si escau, dins el termini ampliat d'acord amb l'apartat precedent, l'òrgan instructor l'ha de requerir per tal que la presenti en el termini addicional improrrogable de quinze dies hàbils.
La falta de presentació de la justificació en aquest termini addicional, comporta la revocació de la subvenció i el reintegrament dels imports percebuts, així com les altres responsabilitats establertes a la normativa vigent en matèria de subvencions.
Altrament, la presentació de la justificació en el termini addicional no eximeix l'entitat beneficiària de les sancions que corresponguin d'acord amb la Llei general de subvencions.
Les persones i entitats beneficiàries han de complir les obligacions següents:
a) Dur a terme l'activitat subvencionada d'acord amb el projecte presentat i dins el termini corresponent.
b) Comunicar a l'òrgan instructor els ajuts, els ingressos o recursos que financin l'activitat subvencionada, obtinguts o demanats d'altres administracions o entitats públiques o privades, nacionals o internacionals, amb posterioritat a la presentació de la sol·licitud de subvenció.
c) Proporcionar en tot moment la informació que els sigui requerida respecte a la subvenció concedida i sotmetre's a les actuacions de comprovació del Memorial Democràtic, de la Intervenció General de la Generalitat, de la Sindicatura de Comptes i altres òrgans competents d'acord amb la normativa aplicable.
d) Amb relació als projectes de recerca mitjançant entrevistes i en el supòsit que se sol·liciti integrar el resultat de la recerca al Banc Audiovisual de Testimonis del Memorial Democràtic, donar compliment a la base 5.
e) Amb relació als projectes audiovisuals de no-ficció, cedir els drets d'imatges i/o fragments del projecte a les activitats del Memorial Democràtic amb finalitats promocionals i/o pedagògiques.
f) Adoptar les mesures de difusió que corresponguin d'acord amb el projecte presentat.
Cal fer constar en totes les manifestacions de promoció i difusió de les actuacions (en el cas que aquestes es produeixin amb posterioritat a la notificació de l'atorgament), l'expressió "amb el suport del Memorial Democràtic", d'acord amb les normes d'identificació visual de la Generalitat de Catalunya, utilitzant la identitat corporativa del Memorial Democràtic que es troba al seu web ( http://memoria.gencat.cat ).
g) Complir les obligacions que regulen els articles 90 bis i 92 bis del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
h) Quan l'import de la despesa subvencionable superi els llindars establerts a la normativa de contractes públics per a la contractació menor, s'han de sol·licitar com a mínim tres ofertes de diferents proveïdors, amb caràcter previ a la contracció del compromís per a l'execució de l'obra, la prestació del servei o el lliurament del bé, tret que, per les seves característiques especials, no hi hagi en el mercat un nombre suficient d'entitats que els facin, prestin o subministrin, o tret que la despesa s'hagi efectuat abans de la concessió de la subvenció.
En el cas dels ens locals i les universitats públiques, aquests s'hauran de regir per la normativa de contractació del sector públic.
i) Conservar els documents justificatius de l'aplicació dels fons rebuts, incloent-hi els documents electrònics, mentre puguin ser objecte de les actuacions de comprovació i control.
j) En compliment de l'article 15.2 de la Llei 19/2014, del 29 de desembre, les persones jurídiques a les quals se'ls hagi concedit una subvenció per un import superior a 10.000,00 euros han de comunicar a l'òrgan concedent, mitjançant una declaració responsable, la informació relativa a les retribucions de llurs òrgans de direcció o administració.
k) Complir les altres obligacions que preveuen la normativa vigent en matèria de subvencions i les bases reguladores de cada subvenció.
−21 Modificació de la resolució
L'òrgan concedent té la facultat de revisar les subvencions concedides i modificar la resolució de concessió en cas d'alteració de les condicions que s'han tingut en compte per a la concessió de la subvenció o en cas d'obtenció concurrent d'altres subvencions, ingressos o recursos per a la mateixa finalitat, sempre que aïlladament o conjuntament amb la subvenció atorgada superin el cost de l'activitat subvencionada.
L'incompliment per part dels beneficiaris de qualsevol de les obligacions que estableixen les bases reguladores i la convocatòria, o de la resta d'obligacions establertes per la normativa aplicable, o la no acreditació de la realització d'una part o de la totalitat de les activitats subvencionades, són causa de revocació parcial o total de l'ajut concedit.
Les dades de caràcter personal de les persones sol·licitants es tractaran amb la finalitat de gestionar i tramitar la convocatòria corresponent d'acord amb els principis de seguretat i confidencialitat establerts en la normativa vigent sobre protecció de dades de caràcter personal (Reglament (UE) 2016/679 del Parlament Europeu i del Consell, de 27 d'abril de 2016, Llei orgànica 3/2018, de 5 de desembre, de protecció de dades personals i garantia dels drets digitals, i la seva normativa de desplegament).
En tot allò que no prevegin aquestes bases, les entitats beneficiàries de les subvencions queden subjectes a les disposicions sobre subvencions del capítol IX, articles 87 i següents, del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, així com a la normativa bàsica en matèria de subvencions i a la resta de normativa aplicable.
Annex I a les bases reguladores del procediment per a la concessió de les subvencions en règim de concurrència a projectes d'activitats commemoratives, de recerca i de difusió de la memòria democràtica
Protocol per a projectes de recerca mitjançant entrevistes per incloure al Banc Audiovisual de Testimonis
És obligatori l'enregistrament en format audiovisual de les entrevistes.
a) Tots els enregistraments han de ser digitals en format 1080-25p sense compressió o arxius 4K-25p sense compressió.
b) Cal utilitzar un micròfon extern per garantir la qualitat de l'àudio.
Es recomana la gravació en canals separats de la veu de l'entrevistador i de l'entrevistat.
c) Es recomana la utilització d'il·luminació per garantir la qualitat de la imatge.
d) Vegeu les característiques tècniques de l'enregistrament d'entrevistes especificades a continuació.
És obligatòria la transcripció íntegra de les entrevistes.
a) Cal relacionar la transcripció amb el codi de temps.
b) Cal transcriure la totalitat de l'entrevista (preguntes i respostes) de forma literal però respectant la normativa ortogràfica.
c) Vegeu les característiques de la transcripció especificades a continuació.
És obligatori disposar del consentiment exprés de les persones entrevistades per captar, reproduir i difondre la seva imatge.
a) Cal fer signar el document relatiu al dret a la imatge que s'adjunta.
Cal entregar còpia íntegra i sense editar de cada entrevista.
a) És obligatòria l'entrega de tres còpies en brut de cada entrevistat en una còpia en un disc dur que no es retornarà.
En cas d'entrevistes de llarga durada, es poden partir les entrevistes en diverses unitats sempre que corresponguin a una unitat anterior (per exemple, arxiu "Y" correspon a la cinta "Y").
c) Es recomana l'entrega de les còpies en la màxima qualitat possible.
a) És obligatori que les transcripcions estiguin relacionades amb el codi de temps.
b) És obligatòria l'entrega de les transcripcions en format digital.
Cal entregar el consentiment exprés per a la captació, reproducció i difusió de la imatge de les persones que hi apareguin, a través d'un document en què figuri el consentiment exprés, degudament signat i, en tot cas, original.
Característiques tècniques de l'enregistrament d'entrevistes
a) Qualitat de la gravació 1080 25p mínim.
- Pla fix sense moviment (només moure per reenquadrar l'entrevistat).
- Càmera sobre trípode a l'altura dels ulls de l'informant.
- Deixar espai lliure (1/3 part del pla) cap a on mira l'entrevistat.
a) En cas que sigui necessària, emprant:
a) Gravació amb micròfon de corbata, a 20 cm de la barbeta de l'entrevistat.
b) Passar el cable del micròfon per dins de la camisa.
c) Eliminar possibles interferències sonores (collarets, o elements que entorpeixin l'enregistrament sonor).
d) Enregistrar escoltant sempre l'entrevista amb auriculars.
e) Enregistrar el so separat per entrevistador i per entrevistat (2 micròfons de corbata en canals separats).
f) Realitzar proves de so prèvies a l'enregistrament, i regular els volums manualment per a cada micròfon.
a) Situar sempre l'entrevistat en un fons no invasiu.
b) Assegurar-nos de controlar el so ambiental o les possibles interferències sonores (telèfons apagats, rellotges de cucut...).
c) Aturar la gravació per si cal modificar il·luminació, so, etcètera.
Transcripció de les entrevistes.
- Cal fer una transcripció íntegra de l'entrevista.
- Transcripció literal, eliminant les marques de l'oralitat (ehhh... ehhhh; bé, bé, bé, bueno..).
- Entre claudàtors, anotar el llenguatge no verbal, precedit d'una nota: [nota del transcriptor: diu que sí amb el cap] o [nota del transcriptor: diu que n'hi havia moltes amb les mans].
- Entre claudàtors anotar fets rellevants de l'entrevista que constitueixen una distorsió en l'enregistrament [nota del transcriptor: entrevista aturada per petició de l'informant] o [nota del transcriptor: s'atura l'entrevista perquè ha caigut el micròfon de l'informant].
- Els silencis rellevants es fan constar amb punts suspensius entre claudàtors [...].
- Els fragments que no és possible transcriure s'han d'anotar entre claudàtors [nota del transcriptor: inaudible o incomprensible].
- Les citacions textuals que reprodueixen diàlegs han de figurar entre cometes i en cursiva.
- Els diaris, títols d'obres i estrangerismes han de figurar entre cometes i en cursiva.
Model per a l'ús de la imatge de les persones entrevistades
El/La signant, (nom i cognoms), amb el document d'identitat (número), amb domicili a (localitat), al carrer/a la plaça (adreça) i telèfon(número),
Que ha participat voluntàriament en la gravació d'una entrevista per al projecte (nom del projecte) de (XXXXXXXXXXXXXXXXXXXXXXXXXXXXXXXXXXXXXXX), perquè aquesta entrevista formi part del projecte esmentat i del Banc Audiovisual de Testimonis del Memorial Democràtic de la Generalitat de Catalunya.
Que abans de la signatura d'aquest document, ha rebut la informació necessària en relació amb el contingut i les característiques del projecte, així com amb la finalitat de la gravació, que és acceptada sense limitacions.
Que consent expressament la captació, reproducció i difusió de la seva imatge per al projecte (nom del projecte), perquè sigui utilitzada per (XXXXXXXXXXXXXXXXXXX) i pel Memorial Democràtic de la Generalitat de Catalunya.
Que aquesta prestació del consentiment no atorga al cedent cap mena de benefici econòmic sobre els rendiments que el projecte o el Memorial Democràtic de la Generalitat de Catalunya puguin obtenir com a conseqüència de l'explotació de la gravació en qualsevol forma i modalitat.
Que comprèn i accepta íntegrament els termes d'aquest document sense reserves.
Model de cessió de drets de propietat intel·lectual de projecte de recerca mitjançant entrevistes per a la seva inclusió al Banc Audiovisual de Testimonis del Memorial Democràtic de la Generalitat de Catalunya
El/La signant,.(nom i cognoms), amb el document d'identitat (número), amb domicili a (localitat), al carrer/a la plaça (adreça) i telèfon (número),
Que ha realitzat el projecte de recerca mitjançant entrevistes titulat (títol), que ha estat finançat, entre d'altres, pel Memorial Democràtic de la Generalitat de Catalunya.
Que en el moment de realitzar el projecte s'han complert els requisits tècnics establerts a l'annex II de les bases reguladores del procediment per a la concessió de subvencions en règim de concurrència a projectes d'activitats commemoratives, de recerca i de difusió de la memòria democràtica.
Que cedeix al Memorial Democràtic els drets no exclusius de reproducció, distribució, comunicació pública i transformació del projecte de recerca esmentat, per un temps indefinit, per a qualsevol país del món i qualsevol modalitat d'explotació, distribució, suport, format i mitjà, inclosos els audiovisuals, els informàtics, els multimèdia, els telemàtics, etc., amb la finalitat que el projecte formi part del Banc Audiovisual de Testimonis del Memorial Democràtic de la Generalitat de Catalunya i per tal que pugui ser consultat per les persones investigadores i la ciutadania en general, amb respecte als drets de les persones que hi han participat.
Que aquesta cessió no atorga al cedent cap mena de benefici econòmic sobre els rendiments que el Memorial Democràtic de la Generalitat de Catalunya pugui obtenir com a conseqüència de l'explotació de la gravació en qualsevol forma i modalitat.
Annex II a les bases reguladores del procediment per a la concessió de les subvencions en règim de concurrència a projectes d'activitats commemoratives, de recerca i de difusió de la memòria democràtica
Model de cessió de drets de propietat intel·lectual sobre imatges i/o fragments del projecte en les activitats del Memorial Democràtic amb finalitats promocionals i/o pedagògiques
El/La signant, (nom i cognoms), amb el document d'identitat (número), en representació de (nom), amb NIF(número), amb domicili a (localitat), al carrer/a la plaça (adreça),
Que ha realitzat el projecte audiovisual de no-ficció titulat (títol), que ha estat finançat, entre d'altres, pel Memorial Democràtic de la Generalitat de Catalunya.
Que cedeix al Memorial Democràtic el dret d'ús d'imatges i/o fragments del projecte audiovisual de no-ficció esmentat (drets de reproducció, distribució, comunicació pública i transformació), per un temps indefinit, per a qualsevol país del món i qualsevol modalitat d'explotació, distribució, suport, format i mitjà, inclosos els audiovisuals, els informàtics, els multimèdia, els telemàtics etc., sempre que la seva utilització estigui destinada a les activitats promocionals, pedagògiques i a qualsevol altra activitat relacionada amb les polítiques de memòria pròpies del Memorial Democràtic de la Generalitat de Catalunya.
Que aquesta cessió no atorga al cedent cap mena de benefici econòmic sobre els rendiments que el Memorial Democràtic de la Generalitat de Catalunya puguin obtenir com a conseqüència de l'explotació de la gravació en qualsevol forma i modalitat.